《送春歌》
宋代·赵公豫

时光如箭递相催，三春竟过夏方来。红英渐落幽三径，绿叶初肥映翠苔。

太息劳生同若梦，四十年华轻断送。譬如朝露最伤情，且趁年光免嘲弄。

阳和布泽满丘墟，黄鸟声啼自卷舒。闻声自可娱清昼，何必嗟嘘向敝庐。

独念须眉惊渐老，事业无成悲潦倒。旷志深沉似碧潭，孤情磊落如芳草。

惜春还作送春游，片刻风光未易酬。妙绪清言成韵会，飞觞举盏涤离愁。

良会弗长随往迹，转盼须臾即宿昔。古人秉烛非清狂，吾辈好把时光惜。

作者简介：（1135—1212）平江常熟人，字仲谦。高宗绍兴二十四年进士。历知仁和、馀姚、高邮军及真、常二州，累进集英殿修撰，以宝谟阁待制致仕。为官清苦廉正，常言但求为循吏，不求为健吏。有《燕堂类稿》。